**Statisztikai közlemény**

a *„Nettó fakitermelés” c.* (OSAP 1257)

**2018. évi**

**adatgyűjtésről**


1. **Az adatgyűjtés jellemzői**

A 2018. évtől kezdődően a korábbi 1260-as számú adatgyűjtés a 1257-es számúba olvadt. Ez azt jelenti, hogy az OSAP 1257 nyilvántartási számú adatlapon már nem csupán az állami erdőgazdaságoktól[[1]](#footnote-1), hanem a magán erdőgazdálkodóktól[[2]](#footnote-2) is gyűjtünk nettó fakitermelési adatokat. Tekintettel arra, hogy az adatkörök nem változtak, mind az állami erdőgazdaságok, mind a magán erdőgazdálkodók által benyújtott adatok a korábbi évek adataival összehasonlíthatók. Az adatgyűjtés az állami erdőgazdaságokra nézve teljes körű, a magán erdőgazdálkodók esetében pedig mintavételezésen alapuló. A mintavételezés során a statisztikai értelemben vett alapsokaságot azon erdőgazdálkodók adatai képezik, akik az adott évre vonatkozólag bejelentett fakitermeléssel rendelkeznek. A mintába kerülő erdőgazdálkodókat véletlenszerűen választjuk ki, ami a reprezentativitás alapvető feltétele.

Az adatlapokon nettó fakitermelési adatokat gyűjtünk faj- és választék szerinti megbontásban. A fentiek értelmében állami erdőgazdaságok esetében a gyűjtött adatok abszolút értékben is értékelhetők, informatívak; ezzel szemben a magán erdőgazdálkodók adatai csupán a fajonkénti választékarányok becslésére alkalmasak, amelyeket a későbbiekben az országos szintű nettó fakitermelési statisztikák számítására használunk.

1. **Állami erdőgazdaságok nettó fakitermelése**

Az állami erdőgazdaságok által kitermelt nettó fatérfogat a tavalyi évhez hasonlóan mintegy **4 millió m³** volt (1. ábra). A fajonkénti választékösszetétel arányaiban nem érzékelhető számottevő változás (2. ábra, 3. ábra). A cser, az akác és az egyéb kemény lombos fafajok döntő többségét tűzifaként hasznosították. Összesen **2,3 millió m³ tűzifa** került ki az erdőgazdaságok kezelésében lévő erdőkből. A tölgyből és a bükkből jelentős mennyiségű iparifa is készült. A puhafák (nyár, fűz, fenyő) kevésbé alkalmasak tüzelésre, így a tűzifa aránya ezeknél alacsony. A kitermelt **rönkfa** nettó térfogata **700 ezer m³** körüli volt. A legnagyobb arányú rönkkihozatal a nemes nyárnál figyelhető meg.



1. ábra Állami erdőgazdaságok által kitermelt nettó fatérfogat faj- és választékösszetétele



2. ábra Fafajonkénti tűzifaarány állami erdőgazdaságoknál




3. ábra Fafajonkénti rönk aránya az állami erdőgazdaságoknál

1. **Magán erdőgazdálkodók nettó fakitermelése**

A mintába bevont erdőgazdálkodók által bejelentett nettó fakitermelés mintegy **500 ezer m³** volt (4. ábra), ami megközelítőleg 20-25 %-os lefedettséget[[3]](#footnote-3) jelent. A kitermelt fatérfogat döntő többségét az **akác, a nemes nyár és a fenyő** teszi ki.

A keményfák háromnegyed része tűzifaként kerül ki a magán erdőgazdálkodók által kezelt erdőkből (5. ábra). A cser és a gyertyán teljes egészében tűzifaként hasznosul. Az előző évhez képest a tűzifaarány a fafajok többségénél legfeljebb kismértékben változott. A fűznél tapasztalható hirtelen emelkedés abszolút értékben csekély, hiszen a mintában a fűz fatérfogat részesedése csupán 1 % körüli volt.

A rönk aránya keményfák esetében 10-15 %, a lágy lombosoknál 50 % körüli (6. ábra). A rönkhányad a tölgy esetében számottevően emelkedett, de ismételten figyelemmel kell lenni arra, hogy abszolút értékben kis mennyiségről (mintegy 10 ezer m³ az 500 ezerből) van szó.



4. ábra Magán erdőgazdálkodók által kitermelt nettó fatérfogat faj- és választékösszetétele



5. ábra Fafajonkénti tűzifaarány magán erdőgazdálkodóknál



6. ábra A rönk részesedése a fajonkénti nettó fakitermelésből magán erdőgazdálkodóknál

1. A közleményben az állami erdőgazdaságokhoz soroljuk a Honvédelmi Minisztérium vagyonkezelésében lévő erdők gazdálkodóit is. [↑](#footnote-ref-1)
2. A statisztikai közleményben az egyszerűség kedvéért magán erdőgazdálkodók alatt értjük a nem állami erdőgazdasághoz tartozó erdőgazdálkodókat, függetlenül azok szektorbesorolásától (egyéb állami, közösségi ill. magán), hiszen ezek döntő többsége valóban magán erdőgazdálkodó. [↑](#footnote-ref-2)
3. A lefedettség a magán erdőgazdálkodók által végrehajtott fakitermelés országos szintre becsült nettó térfogatához való viszonyítást jelenti, amit a bruttó fakitermelésből, a mintából becsült választékszerkezetből, valamint irodalmi forrásból származó apadékarányból számítunk. [↑](#footnote-ref-3)